<classify> Kwa wafuatiliaji wazuri wa filamu za Kinigeria basi si rahisi kushindwa kumfahamu muigizaji nguli wa tasnia hiyo nchini Nigeria Chinedu Ikiedieze almaafu Aki na pengine baadhi ya maeneo duniani kutokana na umaarufu wake. Amekuwa katika soko la filamu kwa miongo kadhaa sasa. Ana kipaji cha hali ya juu kikiwa kimechanyika na uhodari huku umbile lake na uhusika anaocheza ukiwafanya watu wafurahi wanapoangalia filamu zake. Kwa uchache tu, leo tunakutajia dondoo tano muhimu kuhusu muigizaji huyu; 1. Chinedu Ikidieze wengi wanamjua kwa jina la Aki kutokana na filamu aliyoicheza mwanzoni mwa miaka ya 2000 Aki na Ukwa ni muigizaji, mjasiriamali, mwekezaji, mshereheshaji na mchekeshaji. Ni mbilikimo ambaye kwenye filamu nyingi amekuwa akicheza kama mtoto licha kuwa na umri mkubwa. 2. Amezaliwa Desemba 12 mwaka 1977 huko katika Kitongoji cha Bende nchini katika Jimbo la Abia lililopo Kuisni Magharibi mwa nchi ya Nigeria. Kwa sasa ana umri wa miaka 41. Alimaliza elimu yake ya msingi na sekondari katika eneo la Aba lililopo Jimbo la Abia na baadaye kupata kupata Diploma ya Juu ya Theatre Arts katika Chuo cha Utawala na Teknolojia nchini Nigeria. 3. Alijiunga na tasnia ya Sanaa nchini Nigeria Nollywood mwaka 2000 na kuanza kupata umaarufu mwaka 2003 kupitia filamu ya Aki na Ukwa aliyoigiza na pamoja na mwenzake wanaofanana wajihi mwonekano Osita Iheme almaarufu Ukwa. 4. Mwaka 2007 alipata tuzo ya Heshima ya Mafanikio ya Muda Wote lifetime achievement kutoka African Movie Academy Award kwa msanii aliyekamilika zaidi Nigeria. Amekuwa akisema kuwa ni moja ya waigizaji bora katika kizazi chake na pia moja ya waigizaji wanaochekesha zaidi nchini Nigeria. 5. Desemba 2011 alifunga ndoa na Nneoma Nwaijah ambaye ni Mbunifu Mavazi na kufanikiwa kupata mtoto wa kwanza 2012. Harusi yao ilihudhuriwa na mastaa mbalimbali, viongozi wa serikali na watu wengine mashuhuri kutoka katika tasnia ya burudani nchini Nigeria.  <topic>: BURUDANI 